Predkladacia správa

Materiál „Návrh organizačného, personálneho, materiálno-technického a finančného zabezpečenia na vytvorenie špecializovanej jednotky pre riešenie počítačových incidentov (CSIRT.SK) v Slovenskej republike“ je Ministerstvom financií SR predkladaný na základe úlohy B.1 uznesenia vlády SR č. 570/2008 schváleného vládou SR dňa 27. augusta 2008. Zabezpečenie vytvorenia tejto jednotky je prioritnou úlohou akčného plánu definovanou v dokumente Národná stratégia pre informačnú bezpečnosť v SR.
 
Implementácia interoperabilných informačných systémov v rámci informatizácie spoločnost  v súčasnosti vyžaduje zvýšené nároky na bezpečnosť a spoľahlivosť elektronických a komunikačných prostriedkov v celosvetovom rozsahu, kedže prípady výskytov rôznych porúch na zariadeniach, či už z hľadiska technického, programového, personálneho, vrátane poškodenia a zneužitia informačných zdrojov prevádzkovaných týmito zariadeniami spôsobujú organizáciám a spoločnosti škody priameho, resp. nepriameho charakteru.  Na základe štatistík sa odhaduje, že v dôsledku bezpečnostných incidentov  priame škody na Slovensku  v roku 2007  dosiahli výšku stoviek miliónov korún s následnou stratou dobrého mena a dôveryhodnosti spoločnosti.  Zároveň je potrebné uviesť, že Slovensko patrí medzi posledné krajiny Európy, kde takéto, resp. podobné zoskupenie vytvorené zatiaľ nebolo.
Pre ochranu národnej informačno-komunikačnej infraštruktúry a informačných systémov verejnej správy je štát  povinný vytvoriť pre to organizačné, personálne, materiálno-technické a finančné podmienky. Potreba prevencie, efektívnej reakcie na bezpečnostné incidenty a trvale udržateľnej úrovne informačnej bezpečnosti v štáte vychádzajú z hlavných cieľov a priorít uvedených v materiáli „Národná stratégia pre informačnú bezpečnosť v SR“, ktorý bol schválený citovaným uznesením.
 
Materiál obsahuje návrh uznesenia vlády SR, predkladaciu správu, samotný návrh na vytvorenie definovanej jednotky a doložku finančných, ekonomických, environmentálnych vplyvov,  vplyvov na zamestnanosť a podnikateľské prostredie. Súčasťou materiálu sú prílohy, ktoré obsahujú legislatívny rámec informačnej bezpečnosti v SR, stručný popis stavu vo svete a na Slovensku a definície základných pojmov.